ORDE do 26 de xuño de 2008 pola que se establecen as bases reguladoras que rexerán a concesión de subvencións públicas destinadas a persoas maiores e persoas con discapacidade para facilitar a autonomía persoal e a accesibilidade e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 09/07/2008

O Estatuto de autonomía de Galicia, no seu artigo 27.23º, asigna á comunidade autónoma competencia exclusiva en materia de asistencia social.
A Lei 4/1993, do 14 de abril, de servizos sociais de Galicia, nos artigos 50 e 52, recolle a posibilidade de conceder de maneira singular prestacións económicas non periódicas, dentro do sistema de servizos sociais.
A Vicepresidencia da Igualdade e do Benestar, segundo a estrutura orgánica fixada polo Decreto 517/2005, do 6 de outubro, modificado polo Decreto 47/2007, do 15 de marzo, é o órgano responsable da dirección e control do desenvolvemento das funcións e competencias que, en materia de servizos sociais, corresponden á Xunta de Galicia.
Neste marco xeral hai que integrar esta orde, que ten por obxecto establecer as bases reguladoras da concesión de axudas económicas non periódicas a persoas maiores e persoas con discapacidade para o ano 2008, destinadas á promoción da autonomía persoal e a accesibilidade, de conformidade co disposto na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o seu regulamento de desenvolvemento, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, tendo en conta as posteriores modificacións, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas que concede a Administración autonómica, no que non se opoña ao disposto na Lei 9/2007, e na Lei 16/2007, do 26 de decembro, de orzamentos xerais da Comunidade galega para o ano 2008, na cal se
establecen os requisitos e as normas necesarias e básicas para a xestión e actividade económico-financeira, normativa á cal, en consecuencia, se adaptará esta orde, tendo en conta, en todo caso, os principios de publicidade, obxectividade e concorrencia.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto e finalidade destas axudas.
1. Esta orde ten por obxecto establecer as bases reguladoras da convocatoria pública para a concesión de axudas individuais, de carácter non periódico, para persoas maiores e persoas con discapacidade, en réxime de concorrencia competitiva, empadroados na Comunidade Autónoma de Galicia.
2. A finalidade destas axudas é a de colaborar en determinados gastos, con efectos do 1 de xaneiro de 2008, destinados a:
-Apoiar a persoa con axudas técnicas ou produtos de apoio para o normal desenvolvemento da vida diaria.
-Facilitar as adaptacións funcionais da casa e mellorar a súa accesibilidade.
3. Unicamente poderán ser obxecto de financiamento para esta convocatoria as actuacións que se realicen no ano 2008.
4. As axudas recollidas nesta orde serán incompatibles con outras de análoga natureza que poidan ser dispensadas por outros organismos públicos ou privados para o mesmo fin.
Artigo 2º.-Requisitos dos solicitantes.
1. Poderán ser beneficiarios da axuda regulada nesta orde:
a) Persoas maiores de 65 anos na data de finalización do prazo de presentación de solicitudes, que acrediten a necesidade dunha axuda que non estea incluída no ámbito doutras liñas de protección social ou sanitaria.
b) Persoas con discapacidade menores de 65 anos na data de finalización do prazo de presentación de solicitudes, que teñan recoñecido un grao de minusvalidez igual ou superior ao 33% polo Equipo de Orientación e Valoración de Minusvalideces, conforme o establecido no Real decreto 1971/1999, do 23 de decembro, de procedemento para o recoñecemento, declaración e cualificación do grao de minusvalidez, por resolución anterior á data de remate do prazo de presentación de solicitudes.
2. Ademais, os solicitantes deberán cumprir os seguintes requisitos:
a) Residir na Comunidade Autónoma de Galicia.
b) Que a axuda solicitada derive da súa discapacidade recoñecida (caso dos beneficiarios determinados na alínea b) do número anterior) ou ben a acreditación da súa necesidade.
c) Que a axuda solicitada non estea incluída no eido doutras liñas de protección social ou sanitaria.
d) Non ter percibido nos dous últimos anos axudas para o mesmo fin, solicitadas ao amparo das convocatorias referidas a esta orde, salvo que concorran as seguintes circunstancias:
-Que a adaptación ou axuda técnica solicitada sexa complementaria da anteriormente concedida, para os efectos de promover a autonomía persoal do solicitante.
-Que a adaptación ou axuda técnica solicitada sexa distinta das anteriormente concedidas e se deba a un agravamento da súa situación.
-Que a natureza ou carácter da axuda técnica ou produto de apoio para o normal desenvolvemento da vida diaria recoñecido en anteriores convocatorias sexa perecedoiro pola normal deterioración.
e) Os establecidos con carácter xeral para obter a condición de beneficiario de subvencións no artigo 10 da Lei 9/2007, do 13 de xuño, de subvencións de Galicia.
f) Non ter recoñecida a situación de dependencia prevista na Lei 39/2006, do 14 de decembro, de promoción da autonomía persoal e atención ás persoas en situación de dependencia, no grao III, niveis 1 ou 2, ou no grao II, nivel 2, por resolución anterior á data de finalización de prazo de presentación de solicitudes.
3. No momento de ditarse a resolución da axuda debe persistir a súa necesidade.
Artigo 3º.-Actuacións subvencionables.
a) Adaptación funcional da casa e supresión de barreiras arquitectónicas e de comunicación no interior da vivenda:
Definición de adaptación funcional da casa: a adquisición, instalación e adaptación daqueles mecanismos e útiles necesarios para procurar a maior autonomía posible nas actividades da vida diaria na vivenda habitual da persoa con discapacidade.
Definición de barreira arquitectónica: entenderase por barreira arquitectónica calquera impedimento, traba ou obstáculo que limite ou impida o acceso, a liberdade de movemento, a estadía, a circulación das persoas con mobilidade reducida, a comunicación sensorial ou calquera outra limitación.
Para estes efectos, considéranse actuacións subvencionables aquelas accións destinadas a facilitar o acceso, a mobilidade, a comunicación e a realización das actividades básicas da vida diaria, tanto en vivendas unifamiliares como nas de propiedade horizontal no interior do fogar.
No caso de que o obxecto da axuda sexa a eliminación de barreiras, será requisito que o gasto das obras non corresponda á comunidade de propietarios, de conformidade co previsto nos artigos 10 e 11 da Lei 49/1960, de propiedade horizontal, segundo redacción dada pola Lei 51/2003, de igualdade de oportunidades, non-discriminación e accesibilidade universal das persoas con discapacidade.
Destinatarios e condicións específicas de acceso: maiores de 65 anos e persoas con discapacidade.
Contía máxima subvencionable:
-Adaptación funcional a casa: 2.500 euros.
-Eliminación de barreiras arquitectónicas e de comunicación no interior da vivenda: 3.000 euros.
b) Adquisición de próteses dentais e audífonos non previstos no sistema sanitario:
Destinatarios e condicións específicas de acceso: persoas maiores de 65 anos con alteracións na función e/ou na estrutura corporal que precisen dalgún destes dispositivos que compensen o déficit existente, ou ben persoas que pola súa discapacidade recoñecida precisen destes dispositivos.
Documentación específica: informe médico dun facultativo especialista que, salvo para as próteses dentais, deberá ser da rede pública, no cal se especifique a necesidade deste tipo de dispositivo para restablecer ou compensar a perda/diminución na estrutura ou función corporal. Este informe médico non será preciso no caso das persoas con discapacidade, salvo que lle sexa requirido pola comisión de valoración a que se fai referencia no artigo 8º desta convocatoria.
Contía máxima subvencionable:
-Próteses dentais: 500 euros.
-Audífonos, non previstos no sistema sanitario: 800 euros.
c) Axudas técnicas:
Definición de axuda técnica: instrumentos técnicos ou tecnoloxías de apoio destinados a favorecer a autonomía persoal, o desenvolvemento persoal e a realización das actividades básicas da vida diaria.
Destinatarios e condicións específicas de acceso: persoas maiores de 65 anos e persoas con discapacidade.
Documentación específica: informe médico dun facultativo dos equipos de valoración de minusvalideces ou do sistema sanitario público en que se especifique a necesidade e o tipo de axuda técnica solicitada.
Contía máxima subvencionable: 2.500 euros.
Axudas técnicas subvencionables:
Serán subvencionables as axudas técnicas especificadas aseguir, sempre que non sexan cubertas polo sistema sanitario ou por outros organismos públicos ou privados sen ánimo de lucro:
1. Axudas técnicas para aseo e hixiene persoal.
2. Axudas técnicas para alimentación.
3. Axudas técnicas para mobilidade, posicionamento e protección persoal.
4. Axudas técnicas para comunicación.
5. Axudas técnicas para persoas con discapacidade auditiva.
6. Axudas técnicas para persoas con discapacidade visual.
Artigo 4º.-Crédito orzamentario.
O financiamento da concesión das axudas previstas nesta orde efectuarase con cargo á aplicación orzamentaria 05.41.312A.481.1 dos orzamentos xerais da Comunidade Autónoma de Galicia para o ano 2008, cun importe de 900.000 euros; deste orzamento dedicaranse 450.000 euros para persoas maiores e 450.000 euros para persoas con discapacidade.
Non obstante, a dita asignación orzamentaria poderá ser incrementada nos termos previstos no artigo 31.2º da Lei 9/2007, do 13 de xuño, de subvencións de Galicia.
Artigo 5º.-Presentación de solicitudes.
1. As solicitudes, debidamente asinadas polo beneficiario ou o seu representante legal ou gardador de feito, formalizaranse segundo o modelo que se xunta como anexo II e presentaranse nas delegacións provinciais da Vicepresidencia da Igualdade e do Benestar do ámbito da súa residencia, ou por calquera das canles previstas no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O modelo oficial da solicitude estará á disposición dos interesados nas delegacións provinciais da Vicepresidencia da Igualdade e do Benestar, nos servizos sociais de atención primaria dos concellos e na páxina web da Vicepresidencia da Igualdade e do Benestar (
http://vicepresidencia.xunta.es
)
3. O prazo para a súa presentación será dun mes, contado a partir do día seguinte ao da publicación desta orde no Diario Oficial de Galicia.
Artigo 6º.-Documentación.
As solicitudes formalizaranse no modelo que figura no anexo II desta orde, e deberán vir acompañadas da seguinte documentación:
a) Fotocopia compulsada do DNI, partida de nacemento ou outro documento análogo do beneficiario e, se é o caso, do representante legal ou gardador de feito.
b) Certificación do padrón municipal de habitantes, comprensivo de todos os conviventes.
c) Informe social emitido por un traballador social dos servizos sociais de atención primaria e/ou especializada comunitaria da rede pública (con excepción das solicitudes para a adquisición de próteses dentais ou audífonos, agás que a comisión provincial de valoración o considere necesario).
d) Orzamento detallado do gasto que se vai realizar.
e) Declaración do conxunto de todas as axudas solicitadas ou concedidas para o mesmo fin procedentes de calquera administración ou ente público ou privado.
Respecto do solicitante, a presentación da solicitude comportará a autorización da Secretaría Xeral do Benestar para obter da Axencia Estatal da Administración Tributaria e da Consellería de Economía e Facenda os datos de carácter tributario necesarios para a determinación da renda, sendo necesaria, se for o caso, a autorización expresa do cónxuxe ou parella de feito, que deberá presentar debidamente cuberto o anexo III.
Artigo 7º.-Emenda de erros.
Se a solicitude non reunir os requisitos establecidos nesta orde para cada caso concreto, o interesado será requirido para que no prazo de dez días, contados a partir do día seguinte á recepción do dito requirimento achegue a documentación necesaria ou emende os defectos observados, con indicación de que, se non o fixer será considerado desistido da súa petición e procederase ao arquivo do expediente, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 8º.-Comisión de valoración.
1. Os expedientes, unha vez revisados e, se é o caso, completados, remitiranse á Comisión Provincial de Valoración, que terá a función de propoñer a concesión ou denegación da axuda, segundo os criterios de concesión e o baremo (anexo I) recollidos nesta orde e nas demais normas de desenvolvemento.
2. A Comisión Provincial de Valoración terá a seguinte composición:
a) Presidente: a persoa titular da xefatura do Servizo de Persoas Maiores, Persoas con Discapacidade e Menores.
b) Vogais: a persoa que ocupe a xefatura da sección de axudas, un/unha médico/a e un/unha traballador/a social dos equipos de valoración e orientación da delegación competente.
c) Secretario: o funcionario que para tal función designe o delegado provincial.
Ás reunións da comisión convocarase un traballador social do servizos de atención primaria e un representante da Intervención territorial, ambos con voz pero sen voto.
Se por calquera causa algún dos seus compoñentes non puider asistir ás reunións, será substituído polo que designe o órgano competente para o outorgamento da axuda, debendo recaer o nomeamento noutro traballador do mesmo perfil profesional que o substituído.
Artigo 9º.-Criterios de concesión.
Para a elaboración da proposta de concesión da axuda, a Comisión Provincial de Valoración terá en conta os baremos establecidos no anexo I e os seguintes criterios:
a) Nivel de renda do beneficiario: serán preferentes na concesión da axuda os solicitantes con ingresos familiares per cápita inferiores ao 70% do indicador público da renda de efectos múltiples (IPREM), que para o ano 2008 está establecido en 7.236,6 euros incluíndo as pagas extraordinarias.
Para a determinación da capacidade económica, no caso de que a persoa beneficiaria teña cónxuxe ou parella de feito, entenderase como renda persoal a metade da suma dos ingresos de ambos os membros da parella. Cando o beneficiario teña persoas ao seu cargo, a súa capacidade económica determinarase dividindo a súa renda entre o número de persoas tidas en conta ademais do beneficiario.
b) Circunstancias familiares e sociais do solicitante.
c) Só poderá concederse, con cargo a esta convocatoria, unha axuda por solicitante.
d) No caso de que a actuación subvencionable sexa susceptible de ser empregada por unha ou máis persoas maiores ou con discapacidade que convivan no mesmo domicilio, concederase, se é o caso, unha única axuda da mesma natureza.
e) Atendendo ao criterio de individualidade establecido no artigo 1º da convocatoria, non se concederá axuda de eliminación de barreiras no acceso ao interior do fogar cuxa instalación se corresponda con zonas ou instalacións comunitarias e/ou de uso público.
Artigo 10º.-Resolución.
1. Unha vez emitido o informe da comisión, elevarase ao delegado provincial da Igualdade e do Benestar, no cal se delega a competencia para resolver a concesión ou denegación da axuda solicitada ao abeiro desta orde.
2. O prazo máximo para ditar e notificar aos interesados a resolución expresa será de seis meses, contados desde o día seguinte ao da publicación desta convocatoria no Diario Oficial de Galicia.
O vencemento do citado prazo sen que se notifique a resolución expresa lexitima o interesado para entender desestimada a súa solicitude por silencio administrativo.
3. A resolución da concesión determinará o importe da axuda concedida dentro dos límites establecidos no artigo 3º desta orde.
4. As resolucións expresas ou presuntas que se diten ao abeiro desta orde poñerán fin á vía administrativa e contra elas poderá interpoñerse, se é o caso, recurso potestativo de reposición no prazo dun mes, contado a partir da notificación da resolución expresa, ou de tres meses a partir do día seguinte a aquel en que se produza o acto presunto, ante o mesmo órgano que as ditou, de acordo co previsto no artigo 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde a súa notificación, se o acto é expreso, ou seis meses a partir do día seguinte ao que se produza o acto presunto, e sen prexuízo de
que os interesados poidan exercer calquera outro que consideren oportuno.
Artigo 11º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente doutras achegas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución da axuda, por instancia do beneficiario, sempre que se cumpran os requisitos previstos no artigo 12.2º do Decreto 287/2000, do 21 de novembro.
Artigo 12º.-Xustificación, pagamento da axuda e obrigas do beneficiario.
1. O beneficiario deberá ter realizadas e xustificadas, consonte o establecido no artigo 29 da Lei 9/2007, de subvencións de Galicia, as actuacións que fosen obxecto da axuda antes do 31 de decembro. A este respecto, o rendemento da conta xustificativa do gasto efectuarase mediante facturas e demais documentos de valor probatorio equivalente con validez no tráfico xurídico mercantil.
2. Os beneficiarios da axuda veñen obrigados a destinar o importe destas á finalidade para que lles foi concedida.
3. As delegacións provinciais da Igualdade e do Benestar aboaranlles aos beneficiarios a contía da axuda concedida, logo da presentación das facturas correspondentes e os xustificantes requiridos, se é o caso, na resolución da concesión.
4. No momento da xustificación da execución total da actuación, o beneficiario presentará unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para a mesma actuación, de calquera administración ou ente público ou privado, estatal, da Unión Europea ou de organismos internacionais.
5. O importe da subvención en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actuación subvencionada.
6. A administración concedente poderá comprobar o valor de mercado dos gastos subvencionables por calquera dos medios previstos no artigo 30.5º da Lei 9/2007, do 13 de xuño, de subvencións de Galicia.
7. Os beneficiarios das axudas non poderán realizar ningún negocio xurídico que supoña alleamento ou gravame do ben obxecto da subvención.
8. A falta de presentación da documentación xustificativa entenderase como renuncia á axuda concedida e, logo da audiencia ao interesado, procederase conforme o disposto no artigo 42.1º da Lei 30/1992, do 26 de novembro.
9. Ademais, os beneficiarios das axudas están obrigados, conforme o disposto no artigo 11 da Lei 9/2007, do 13 de xuño, de subvencións de Galicia, a:
a) Conservar os documentos xustificativos da aplicación dos fondos recibidos, en tanto poidan ser obxecto de actuacións de comprobación e control.
b) Someterse ás actuacións de comprobación, que efectuará o órgano concedente, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lles sexa requirida no exercicio das actuacións anteriores.
c) Proceder ao reintegro dos fondos percibidos nos supostos previstos no artigo 33 da citada lei.
Artigo 13º.-Reintegro da axuda.
1. Non se poderá exixir o pagamento da axuda concedida e procederá o reintegro total ou parcial da subvención ou axuda pública percibida e dos intereses de demora producidos desde o momento do seu pagamento ata a data en que se acorde a procedencia do reintegro, nos casos establecidos no artigo 33 da Lei 9/2007, do 13 de xuño, de subvencións de Galicia, que se especifican a seguir:
a) Incumprimento da obriga de xustificación ou xustificación insuficiente nos termos establecidos no artigo 28 da Lei 9/2007, do 13 de xuño, de subvencións de Galicia, e, se é o caso, nas normas reguladoras da subvención.
b) Obtención da subvención sen reunir os requisitos exixidos para a súa concesión, falseando as condicións requiridas para isto ou ocultando aquelas que o impedirían.
c) Incumprimento total ou parcial do obxectivo, actividade, proxecto ou falta de adopción do comportamento que fundamentou a concesión da subvención.
d) Incumprimento das obrigas impostas pola administración aos beneficiarios con motivo da concesión da subvención ou axuda pública, así como dos compromisos por eles asumidos, sempre que afecten ou se refiran ao modo en que se conseguen os obxectivos, se realiza a actividade, se executa o proxecto ou se adopta o comportamento que fundamente a concesión da subvención, ou daqueles compromisos distintos dos anteriores, cando disto derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas ou a concorrencia de subvencións, axudas, ingresos ou recursos para a mesma finalidade procedentes de calquera administración ou ente público ou privado, estatais, da Unión Europea ou de organismos internacionais.
e) Incumprimento da obriga de adoptar as medidas de difusión contidas no número 3º do artigo 15 da Lei 9/2007, do 13 de xuño, de subvencións de Galicia.
f) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 da Lei 9/2007, do 13 de xuño, de subvencións de Galicia, así como o incumprimento das obrigas contables, de rexistro ou de conservación de documentos cando disto derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas ou a concorrencia de subvencións, axudas, ingresos ou recursos para a mesma finalidade procedentes de calquera administración ou ente público ou privado, estatais, da Unión Europea ou de organismos internacionais.
g) A adopción, en virtude do establecido nos artigos 87 a 89 do Tratado da Unión Europea, dunha decisión da cal derive unha necesidade de reintegro.
h) Nos demais supostos previstos na normativa reguladora da subvención.
2. Igualmente procederá o reintegro do exceso percibido nos supostos en que o importe da axuda, illadamente ou en concorrencia con axudas doutras administracións públicas ou doutros entes públicos ou privados, nacionais ou internacionais, supere o custo da actuación que vai desenvolver o beneficiario.
3. A tramitación do correspondente expediente de reintegro levarase de acordo co procedemento establecido no artigo 38 da Lei 9/2007, do 13 de xuño, de subvencións de Galicia.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para o seu cobramento o previsto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 14º.-Infraccións e sancións.
Será de aplicación aos beneficiarios das axudas recollidas nesta orde o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 15º.-Publicidade de datos.
Non será necesaria a publicidade da adxudicación da axuda de acordo co establecido no artigo 15.2º d) da Lei 9/2007, do 13 de xuño, de subvencións de Galicia, no artigo 13.6º a) da Lei 4/2006, do 30 de xuño, de transparencia e boas prácticas na Administración pública, e no artigo 9.4º a) do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, ao poder ser contraria á salvagarda da intimidade persoal e familiar das persoas físicas.
Disposición adicional
Única.-Apróbase a delegación de competencias nos delegados provinciais da Igualdade e do Benestar, ao abeiro do establecido no artigo 7.3º da Lei 9/2007, do 13 de xuño, de subvencións de Galicia, para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer os gastos, o recoñecemento das obrigas e a proposta dos pagamentos, en relación co disposto no artigo 73.a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Autorízase o director xeral de Acción Social para ditar as normas que sexan necesarias para o desenvolvemento e a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de xuño de 2008.
Anxo Manuel Quintana González
Vicepresidente da Igualdade e do Benestar
ANEXO I
Baremo para axudas a persoas maiores e persoas con discapacidade
1. Situación económica.
-Rendas per cápita que non superen o 70% do IPREM: 35 puntos.
-Rendas per cápita que non superen o 80% do IPREM: 25 puntos.
-Rendas per cápita que non superen o 90% do IPREM: 15 puntos.
-Rendas per cápita ata o 100% do IPREM ou superiores: 0 puntos.
2. Solicitante que vive só, con rendas ata o 100% do IPREM: 10 puntos.
Para os efectos da aplicación dos baremos indicados nos números 1 e 2, tomarase como contía anual do IPREM para o ano 2008 a que ascende a 7.236,60 euros.
3. Denegación da subvención solicitada polo mesmo concepto nos 2 anos anteriores por falta de dotación orzamentaria: 5 puntos.
4. Circunstancias socio-familiares.
Este baremo aplicarase unicamente na subvención en que se teña que achegar o informe social:
a) O pagamento do aloxamento (pensión, residencia, etc.) supón un custo gravoso, o 75% dos ingresos mensuais: 10 puntos.
b) Vivenda en condicións deficientes de habitabilidade, hixiene e/ou insalubridade, barreiras arquitectónicas que impidan gravemente o desenvolvemento da vida diaria: 10 puntos.
c) O solicitante reside nunha unidade de convivencia con problemáticas específicas (desempregados de longa duración, problemas de adicción, situacións marxinais, persoas dependentes...): 15 puntos.
d) Acollemento de familiares (netos, sobriños, irmáns, cuñados, emigrantes retornados...): 5 puntos.
e) Solicitante que teña recoñecida a súa situación de dependencia en actividades da vida diaria:
-No grao II, nivel 1: 15 puntos.
-No grao I, nivel 2: 10 puntos.
-No grao I, nivel 1: 5 puntos.
f) Existe necesidade de apoio e non recibe apoio informal e/ou formal: 10 puntos.
g) Outras circunstancias especiais non recollidas nos puntos anteriores e obxectivamente valorables, gastos extraordinarios, desafiuzamento, préstamos, alugueres: 5 puntos.
5. No caso de igualdade de puntuación prevalecerá a solicitude con menor renda.
Ver referencia pdf "13200D003P034.PDF"